หมูกระป๋องบุฟเฟต์ ชื่อร้านที่หลายๆคนได้ยินแล้วอาจจะคิดในใจว่าร้านนี้ขายอะไรกันแน่ ผมเองก็เป็นหนึ่งในนั้นเช่นกันเมื่อได้ยินชื่อร้านครับ แต่พอได้อ่านรีวิวจากหลายๆคนที่ได้ไปทานมาแล้ว (ทั้งนิคทั้งพี่ดุษ) ทำให้ได้รู้ว่าร้านนี้เป็นร้านปิ้งย่างยากินิกุแบบบุฟเฟต์กินกันไม่อั้นนั่นเอง

ความสงสัยต่อมาก็คือ ทำไมหลายๆคนที่ไปกินกันมาถึงให้ห้าดาวกันเกือบหมดทุกคนเลย ความสงสัยนี้หายไปทันทีเลยครับเมื่อได้มาลองทานที่ร้านดู เพราะทุกอย่างนั้นเกินคาดมากมายครับ วัตถุดิบของทางร้านนั้นมีให้เลือกหลากหลายและสดใหม่ไม่แพ้กับร้านดังๆเจ้าไหนเลย แถมราคานั้นก็ยังเรียกได้ว่าคุ้มกว่านี้ไม่มีอีกแล้ว จุดนี้ขับรถมาไกลหน่อยก็ต้องยอมมาแล้วล่ะครับสำหรับร้านนี้

[วิธีการเดินทาง]
ร้านนี้นั้นตั้งอยู่ในย่านท่านา ซอยเทศบาล 1 ในจังหวัดนครปฐมครับ บ้านผมอยู่เส้นบรมอยู่แล้ว ขับรถตรงมาเรื่อยๆเปิด google map ตามร้านมาเลย หน้าปากซอยเมื่อถึงแล้วจะมีป้ายบอกทางชัดเจนครับ สามารถขับรถมาจอดรถลานจอดหน้าร้านได้เลย ซึ่งมีที่จอดรถให้เยอะมากสะดวกเลยครับ

[บรรยากาศ/การบริการ]
ร้านนี้เป็นร้านปิ้งย่างที่บรรยากาศนั้นบ้านๆและเป็นกันเองมากที่สุดร้านนึงที่เคยทานมาเลยครับ แต่ถึงแม้ว่าจะบ้านๆ แต่ทางร้านนั้นก็รักษาความสะอาดได้ดีครับ ผมมานั่งต่อจากโต๊ะที่ทานแล้วก่อนหน้านั้นก็ไม่ได้ดูสกปรกเลยแม้แต่น้อย พนักงานนั้นทำความสะอาดได้ดีทีเดียว 

ด้านในร้านนั้นเป็นแบบ open air นะครับ แม้ว่าจะไม่มีแอร์ แต่อากาศก็ไม่ได้ร้อนเลย ที่นั่งนั้นมีอยู่เยอะ ส่วนใหญ่ทางร้านจะเปิดโซนด้านหน้าอย่างเดียวเพื่อให้พนักงานดูแลได้ทั่วถึง แต่ถ้าคนเยอะพนักงานก็จะเปิดโซนด้านหลังเพิ่มให้ครับ ลูกค้าในร้านนั้นแน่นขนัดในช่วงเย็นๆค่ำๆของทุกวันเลยครับ ถ้าจะมาทานแนะนำให้โทรจองโต๊ะไว้ก่อนเลยครับ 

พนักงานบริการดีมากๆๆๆ สั่งอาหารไปทุกอย่างนั้นได้ครบไม่มีขาดเลยแม้แต่อย่างเดียว แถมยังได้เร็วอีกด้วย พนักงานในร้านนั้นมีเยอะ ดูแลได้ทั่วถึง ขออะไรพนักงานรีบไปหยิบไปมาให้ทันที จานเปล่าบนโต๊ะนั้นถ้าพนักงานเข้าถึงได้ พนักงานก็จะเก็บให้เลย แต่ถ้าอยู่ไกลหน่อย ผมลองเรียกพนักงานก็มุดมาเก็บให้จนได้ ประทับใจในการบริการของพนักงานทุกๆคนเลยครับ

[รสชาติอาหาร/ความคุ้มค่า]
ร้านนี้เป็นร้านปิ้งย่างแบบบุฟเฟต์เท่านั้นครับ ทุกคนสามารถสั่งอาหารได้ทุกอย่างในเมนู ทั้งหมู เนื้อ ไก่ ของทานเล่น ผัก + รวมถึงเมนูพิเศษที่หมุนเวียนเปลี่ยนไปในทุกๆเดือนด้วยครบ ทั้งหมดนี้ทานได้แบบจัดเต็มภายในชั่วโมงครึ่ง กินไหวแค่ไหนสั่งมาได้ไม่อั้นเลยครับ

เมนูปิ้งย่างของทางร้านนั้นขนมาครบครับ
เมนูหมู
- มีทั้งหูติดมัน เบคอน ตับหมู ไส้อ่อน หมูยอ ไส้กรอกหมู เมนูหมูของทางร้านนั้นคุณภาพดีทุกอย่างครับ ที่ผมชอบมากหน่อยก็จะเป็นเบคอนที่มันกำลังดี ย่างแล้วไฟลุกพรึบๆ เติมเชื่อไฟได้ดี ฮ่าๆ อีกเมนูที่ชอบเลยก็คือไส้อ่อนครับ ย่างดีๆเกรียมๆหน่อย อร่อยถูกใจมากๆครับ

เมนูเนื้อ
- เนื้อของทางร้านมีอยู่ 6 ชนิดไว้ให้สั่งทานครับ ที่ผมชอบและสั่งมาเบิ้ลอย่างเยอะเลยก็จะเป็นเนื้อหนอกและเนื้อเสือร้องไห้ ซึ่งเป็นส่วนที่ติดมันเยอะหน่อย ปิ้งแปปๆก็เอาขึ้นทานได้เลย นุ่มละมุนลิ้นมากครับ

เมนูไก่
- มีทั้งอกไก่และปีกไก่หมักซอสครับ ปีกไก่นี่อร่อยมาก เสียดายที่ต้องปิ้งนานหน่อยกว่าจะสุก ถ้ารอได้แนะนำครับ เพราะรสชาตินี่ไม่ผิดหวังแน่นอนครับ

เมนูซีฟู้ด
- ซีฟู้ดของทางร้านนั้นไม่น้อยหน้าที่ไหนๆเลยครับ เพราะมาเต็มทั้งกุ้งแม่น้ำ ปลาไข่ ปลาหมึก ปลาดอลลี่ ปลาซาบะ หอยแมลงภู่ ซีฟู้ดมาเต็มขนาดนี้ผมไม่พลาดที่จะจัดกุ้งมาทาน วันนี้สั่งมาหลายสิบตัว กุ้งนั้นสดมาก หัวกุ้งเน้นๆ อร่อยถูกใจมาก ทางร้านให้มาแบบไม่กั๊ก กินฟินกันไปสุดๆเลยครับ

เมนูผัก
- มีทั้งผักไฮโดร ฟักทอง เห็ดออรินจิ กระเทียม แครอท ข้าวโพดอ่อน กระเจี๊ยบ ทุกอย่างสั่งได้ไม่อั้นเช่นกันครับ

ของทานเล่น
- ใครจะไปคิดว่าเมนูของทานเล่นนั้นไม่ใช่เมนูไก่กาที่มาเสิร์มทัพให้เราแน่นท้องตัดกำลัง แต่จริงๆแล้วของทานเล่นทางร้านนั้นจัดเต็มมากครับ 
1) ขาไก่ทรงเครื่อง - ขาไก่ของทางร้านนั้นอร่อยมากครับ เหนียวๆหวานๆเผ็ดๆ เคี้ยวเพลินมากๆครับ
2) นักเก็ตไก่กรอบ - นักเก็ตของทางร้านนั้นทอดมาสดใหม่ เสิร์ฟมาร้อนๆ แถมรสชาติยังอร่อยไม่แพ้ร้านฟาสต์ฟู้ดเจ้าดังอีกด้วย สั่งมาสองสามจานนี่ก็แทบจะคุ้มราคาบุฟเฟต์แล้วครับ
3) ปลาชุบเกล็ดขนมปังทอด - เมนูนี้เป็นเมนูที่ชอบที่สุดของทางร้านครับ สั่งมาทานเกือบสิบจานได้ เอาจริงๆจำได้ว่าปลาทอดแบบนี้ถ้าซื้อมาทอดเอง ชิ้นนึงก็หลายสิบบาทแล้ว อันนี้ทางร้านให้มาแบบไม่อั้นครับ เรียกได้ว่ากินจนฟิน กินจนอิ่ม กินจนคุ้มกว่านี้ไม่มีอีกแล้ว ทางร้านทอดมาได้อร่อย ถูกใจมากๆครับ
4) มันฝรั่งทอด
5) ยำหมูยอ - ยำหมูยอของทางร้านนั้นอร่อยมาก หมูยอสดใหม่ รสชาติน้ำยำก็แซ่บมากครับ
6) ถั่วแระญี่ปุ่น
7) ขนมปังกระเทียม

ของหวาน
- ของหวานของทางร้านนั้นมีสามอย่างครับ คือไอศครีมแท่งรสสตอเบอรี่ น้ำแข็งไสถั่วแดง แล้วก็ซาลาเปาไส้ครีม ได้ลองทั้งสามแบบแล้วไม่สามารถบอกได้ครับว่าอะไรอร่อยสุด เพราะมันอร่อยมากทั้งสามอย่าง ซาลาเปาไส้ครีมนี่ไม่คิดว่าจะอร่อยมากขนาดนี้ ไส้เยอะ หวานถูกใจ ส่วนน้ำแข็งไสนั้นก็หวานอร่อย มีเยลลี่โอริโอมาให้ทานคู่กันอีก ฟินไปเลยครับ

อีกเรื่องที่จะไม่พูดถึงเลยไม่ได้ก็คือน้ำจิ้มปิ้งย่างของทางร้านครับ ซึ่งมีอยู่สามแบบด้วยกัน
1) น้ำจิ้มปิ้งย่างแบบข้น - ตัวนี้จะเป็นน้ำจิ้มข้นๆ รสชาติหวานหอมหร่อย ปรุงด้วยมะนาว กระเทียม พริก โดนใจเลยครับ
2) น้ำจิ้มปิ้งย่างแบบใส - ตัวนี้เหมาะสำหรับคนที่ชอบรสอ่อนลงมาหน่อย ปรุงอีกนิดก็อร่อยถูกใจเช่นกันครับ
3) น้ำจิ้มซีฟู้ด - รสแซ่บ ทานกับพวกเมนูซีฟู้ด ใช่เลยครับ

บุฟเฟต์ของทางร้านนี้ ทานได้ข้างบนทั้งหมดนี้ ถ้าพูดว่าราคาแค่ 289 บาทจะเชื่อไหมครับ ถ้าไม่เชื่อก็ต้องเชื่อแล้วล่ะครับ เพราะราคานี้นั้นมีอยู่จริง ใครอยู่ใกล้ โดยเฉพาะชาวนครปฐมนี่ฟินแน่นอน

ร้านนี้นั้นเกิดขึ้นจากความตั้งใจของเจ้าของร้านที่ตั้งใจจะทำร้านบุฟเฟต์ในราคาที่คนไม่ต้องมีเงินมากก็เอื้อมถึงได้และอิ่มอร่อยได้อีกด้วย ซึ่งเมื่อทำออกมาแล้วถือว่าประสบความสำเร็จมากจริงๆครับ ราคาแบบนี้คุณภาพแบบนี้ ใครอยู่แถวนี้ต้องแวะมาโดนให้ได้ครับ ส่วนผม มีครั้งต่อๆไปอีกแน่นอนครับ